[{"text_idx": "#000000", "text": "Datblygu syniadau gydag amaethwyr a chynhyrchwyr bwyd"}, {"text_idx": "#000001", "text": "Ar yr 2il o Fedi, cynhaliwyd cyfarfod agored prosiect O\u2019r Mynydd i\u2019r Mo\u0302r ar y cyd gyda Menter Mynyddoedd Cambria, ar fferm Moelgolomen Tal y Bont, Ceredigion. Y bwriad oedd rhannu datblygiadau\u2019r prosiect a rhoi cyfle i mwy o bobl yr ardal fwydo mewn i\u2019r broses cyd ddylunio, gan gyfrannu at weledigaeth y prosiect hwn yn y tymor hir. Trefnwyd y digwyddiad fel rhan o o\u2019r waith ar y cyd gyda Menter Mynyddoedd Cambria, yn dilyn cyfweliadau gyda dros 50 o fusnesau yn yr ardal sydd yn rheoli tir ac yn gweithio gyda natur."}, {"text_idx": "#000002", "text": "Daeth 25 o unigolion ynghyd i\u2019r cyfarfod, y mwyafrif yn ffermwyr lleol. Roedd hi\u2019n amlwg o\u2019r dechrau bod pawb yn barod iawn i gyfrannu syniadau a thrafod y ffordd ymlaen. Roedd y mwyafrif helaeth yn teimlo\u2019n bositif am ddatblygiad O\u2019r Mynydd i\u2019r Mo\u0302r, yn enwedig gyda RSPB Cymru bellach yn cynnal y prosiect a chriw o bobl lleol wrth y llyw."}, {"text_idx": "#000004", "text": "\u201cMae ymadawiad Rewilding Britain wedi caniata\u0301u i\u2019r prosiect gychwyn o\u2019r newydd, a dechrau\u2019r gwaith o adennill y ffydd a gollwyd yn y dyddiau cynnar. Mae\u2019r broses hon yn un barhaus, ond bu\u2019r trawsnewid hyd yn hyn yn syfrdanol. Nid prosiect ailwylltio yw hwn rhagor, ac wrth wneud y broses gyd-ddylunio yn ganolog i\u2019w ddatblygiad hyd yn hyn, a\u2019i gyfeiriad yn y dyfodol, mae yna gyfle euraid i\u2019r gymuned ddod ynghyd a chreu rhywbeth sydd yn wirioneddol ymateb i\u2019n anghenion ni, a\u2019n dyheadau am ddyfodol ein cynefin. Mae cyfranni tuag at lwyddiant y prosiect yn gyfle i ni ddangos ein bod yn medru gwneud pethau\u2019n wahanol, a chreu rhywbeth sydd yn gweithio er lles ein cymunedau a byd natur\u201d."}, {"text_idx": "#000005", "text": "Sia\u0302n Stacey sy\u2019n hwylusor prosiect O\u2019r Mynydd i\u2019r Mo\u0302r ers Awst 2019. Dros yr haf mae Sia\u0302n wedi bod yn brysur iawn yn teithio\u2019r ardal yn sgwrsio gyda dros 200 o bobl mewn sesiynnau galw heibio er mwyn casglu ei syniadau a\u2019i gweledigaeth nhw fel rhan o\u2019r broses cyd -ddylunio. Yn ystod y cyfarfod cafodd Sia\u0302n y cyfle i rannu\u2019r syniadau, cyn i bawb fynd mewn i grwpiau i drafod rhain ymhellach a phleidleisio ar ei hoff syniadau. Yn brosiect sydd yma i hybu bywyd gwyllt a natur yr ardal, mae Sia\u0302n yn awyddus i weld gymaint o bobl lleol a phosibl yn cymryd rhan yn y broses cyd ddylunio;"}, {"text_idx": "#000006", "text": "\u201cRoedd yn wych cael y cyfle i wrando ar nifer o drafodaethau ddigwyddodd o fewn y cyfarfod yma, a nifer o syniadau newydd yn dod i\u2019r golwg. Mae\u2019r syniadau wedi mynd mewn i\u2019n rhestr o syniadau ac eisioes yn cael eu cyd-ddylunio gan yr ymgynghorwyr lleol. Dwi\u2019n edrych ymlaen at rannu sut mae\u2019r syniadau o\u2019r cyfarfod yma, a\u2019r syniadau ddaeth i law yn ein sesiynau galw heibio dros yr haf, wedi cyfrannu at ddatblygiadau cyffrous y prosiect.\u201d"}, {"text_idx": "#000007", "text": "Rhai o\u2019r syniadau mwyaf blaengar sydd wedi eu cyflwyno gan drigolion yr ardal hyd yma yw\u2019r dyhead i gydweithio\u2019n lleol i leihau\u2019r ol troed carbon a dod yn ardal carbon zero. Hybu a chefnogi ffemwyr yr ardal i gydweithio i greu egni adnewyddadwy yn lleol a hybu a chefnogi ffyrdd ble gallwn weld amaeth a bywyd gwyllt yn cydweithio, er mwyn gweld y ddau fyd yn ffynnu yn lleol."}, {"text_idx": "#000008", "text": "Meddai Sia\u0302n; \u201cMae llawer o\u2019r syniadau yn profi bod pobl yn ardal y prosiect yn andros o angerddol am yr ardal hon o Gymru. Mae\u2019r syniadau yma nid dim ond yn elwa\u2019r bobl leol a\u2019r tirlun, ond hefyd syniadau fydd yn hybu natur wyllt yr ardal.\u201d"}, {"text_idx": "#000014", "text": "Ysbrydoliaeth: Prosiect newydd yn archwilio plannu coed a llwyni i gynhyrchu gwrtaith"}, {"text_idx": "#000024", "text": "Gwerthusiad annibynnol o ddatblygiad cynnar y prosiect"}]